Rosatom

„Rosatom“ – Rusijos valstybinė atominės energetikos korporacija, vienijanti įmones ir mokslinių tyrimų organizacijas, įskaitant visas atominės srities civilines bendroves, branduolinės ginkluotės komplekso įmones, mokslinių tyrimų organizacijas ir Rusijos atominių ledlaužių laivyną.

„Rosatom“ yra didžiausia energijos gamintoja Rusijoje, kuri turi daugiau kaip 40 % pasaulio urano sodrinimo pajėgumų, 17 % pasaulio rinkos gaminant branduolinį kurą.

Taip pat „Rosatom“ atsako už Rusijos prisiimtų tarptautinių taikaus branduolinės energijos naudojimo ir branduolinių medžiagų neplatinimo įsipareigojimų vykdymą. Įmonė turi savo biurus Singapūre, Ukrainoje, Čekijoje, Slovakijoje, Vengrijoje, Bulgarijoje, PAR ir Didžiojoje Britanijoje.

Veikla 
2014 metų pradžioje „Rosatom“ yra sudariusi 20 AE blokų statybos sutartis visame pasaulyje (neskaičiuojant 9 AE blokų su VVER tipo reaktoriais statybos projektų RF teritorijoje).

2013 metais bendras jėgainių statybos, kuro, prisodrinto urano produkto tiekimo ir kitų paslaugų sutarčių portfelis viršijo 74 milijardus JAV dolerių, lyginant su 2012 metais – 65,9 mlrd. JAV dolerių. Branduolinio kuro eksporto geografija apima Suomiją, Švediją, Vokietiją, Didžiąją Britaniją, Šveicariją, Nyderlandus, Slovakiją, Čekijos Respubliką, Vengriją, Ukrainą, Bulgariją, Armėniją, Iraną, Indiją, Kiniją. Pusė dabartinio portfelio užsakymų dėl naujų AE blokų statybos priklauso Azijai.

Prisodrintas uranas tiekiamas į Suomiją, Švediją, Ispaniją, Didžiąją Britaniją, Prancūziją, Belgiją, Vokietiją, Šveicariją, Ukrainą, Japoniją, Pietų Korėją, Kiniją, JAE, Pietų Afriką, Meksiką, JAV, Australiją, Kanadą.

Įmonės veiklos kryptys

Branduolinės energetikos kompleksas 
Vienas iš Valstybinės korporacijos „Rosatom“ tikslų yra pramonės ir gyventojų aprūpinimas elektros energija, didinant AE gaminamos elektros energijos pajėgumus.

„Rosatom“ turi visą branduolinio kuro ciklo technologijų kompleksą.

„Rosatom“ yra stambiausia energijos gamintoja Rusijoje, turinti daugiau kaip 40 % pasaulio urano sodrinimo pajėgumų, 17 % pasaulio rinkos gaminant branduolinį kurą.

Moksliniai tyrimai 
Korporacijai priklauso mokslo ir inžinerijos organizacijos, kurios užsiima tiek fundamentaliuoju fizikos mokslu, tiek taikomuoju mokslu bei inžinerija.

„Rosatom“ sukūrė urano sodrinimo technologiją, skirtą naudoti jėgainėse su vandens-vandens energijos reaktoriais (VVER), kurie buvo išbandyti per daugiau kaip 1500 reaktoriaus-metų nepriekaištingo veikimo.

Valstybinė korporacija „Rosatom“ dalyvauja tarptautiniuose moksliniuose projektuose, tai būtų:
 tarptautinis projektas kuriant termobranduolinį eksperimentinį reaktorių – ITER, kurio pagrindu laikomas Rusijos įrenginys „Tokamak“. Bendradarbiaujant su Tarptautine atominės energijos agentūra (TATENA)
 naujos kartos INPRO ir „IV kartos“ branduolinių rektorių kūrimo projektai
 projektas „Pasaulinė branduolinės energetikos iniciatyva“, kuriuo siekiama sukurti uždaro kuro ciklo branduolinį reaktorių su minimaliu radioaktyviųjų atliekų kiekiu.

Taip pat „Rosatom“ dalyvauja kuriant naujos greitųjų neutronų su branduolinio kuro uždarymo ciklu atominės energetikos platformos technologinę bazę (pagal Rusijos Federacijos tikslinę programą „Naujos kartos branduolinės energetikos technologijos“, numatytą 2010–2020 m.). Rusija yra vienintelė šalis pasaulyje, kuri komerciniais tikslais eksploatuoja didelės galios skystuoju natriu aušinamą greitųjų neutronų reaktorių (BN-600 Belojarsko AE). Šios tematikos mokslinis vadovas yra Rusijos Federacijos valstybinis mokslinis centras – A. I. Leipunskio vardo fizikos ir energetikos institutas. Programoje taip pat numatyti pramoninės termobranduolinės energetikos pagrindų plėtra. Plazmos ir lazerių fizikos tyrimų srityje lyderis yra Rusijos Federacijos valstybinis mokslinis centras Troicko inovacinių ir termobranduolinių mokslinių tyrimų institutas.

Branduolinė medicina 
Viena iš Valstybinės korporacijos „Rosatom“ veiklos krypčių yra branduolinės medicinos vystymas (spindulinė terapija, kuria gydomos onkologinės ligos), tačiau Rusijoje ji kol kas nėra plačiai taikoma. Vykdomi darbai dėl pirmojo branduolinės medicinos centro įkūrimo. Bendradarbiaujant su Rusijos federaline medicinos ir biologijos agentūra bei užsienio gamintojais vykdomas viso – nuo izotopo iki įrangos medicinos pramonės komplekso sukūrimo procesas.

Branduolinė ir radiacinė sauga 
Branduolinės ir radiacinės saugos užtikrinimas yra viena svarbiausių Valstybinės korporacijos „Rosatom“ funkcijų. Įmonė užtikrina atominės energetikos ir kitų potencialiai pavojingų branduolinių bei radiacinių objektų nepriekaištingą veikimą, kuris pasiekiamas licencijuojant visus tokių objektų projektavimo, statybos ir eksploatavimo etapus.

Valstybinė korporacija „Rosatom“ yra RF vykdomasis organas, kuris atsako už susitarimus dėl bendradarbiavimo taikaus branduolinės energijos naudojimo srityje ir užtikrina bei stiprina tarptautinį branduolinių ginklų neplatinimo režimą. „Rosatom“ bendradarbiauja su tokiomis tarptautinėmis agentūromis: Tarptautinė atominės energetikos agentūra (TATENA), EBPO Branduolinės energetikos agentūra (NEA/OECD), Pasaulio branduolinės energetikos asociacija (WNA), Pasaulinė branduolinių elektrinių operatorių asociacija (WANO) ir kt.

Kompozicinės medžiagos 
Viena iš Valstybinės korporacijos „Rosatom“ veiklos krypčių yra polimerinių kompozitinių medžiagų gamyba iš organinės medžiagos – anglies pluošto, kurio sudėtyje yra 92-99,99 % anglies. Palyginus su įprastinėmis konstrukcinėmis medžiagomis (aliuminiu, plienu ir kt.) anglies pluošto kompozicinės medžiagos pasižymi aukštomis darbinėmis savybėmis – tvirtumu, atsparumu susidėvėjimui, dideliu elastingumu.

Atominių ledlaužių laivynas 
Rusijos atominių ledlaužių laivynui šiuo metu priklauso 4 atominiai ledlaužiai, 1 lichtervežis ir 4 technologinių paslaugų laivai. Laivyno misija – užtikrinti stabilų Šiaurės jūrų kelio funkcionavimą, taip pat prieigą į Tolimosios Šiaurės rajonus ir Arkties šelfą.

Planuojama dviejų grimzlių atominių ledlaužių statyba (kurie gali plaukti ne tik jūroje, bet ir upių žiotyse) siekiant užtikrinti Šiaurės jūrų kelio navigaciją. Neseniai Valstybinė korporacija „Rosatom“ pradėjo pirmojo ir antrojo serijinių atominių ledlaužių LK-60 – pačių didžiausių pasaulyje ledlaužių – statybos projektą 22220.

Išnašos 

Rusijos energetikos įmonės